Izmok és ízületek mozdulnak és tolódnak el.
A szívverés felgyorsul. Vér robog artériákon és vénákon át.
A terhesség során a test minden szerve megváltozik.
Ezen folyamatok sokféle hormon hatására indulnak be
a terhesség kezdetén.
Pár nappal a megtermékenyítés után az embrió megtapad a méhnyálkahártyán.
Mivel DNS-e nem teljesen egyezik az anyáéval,
az immunrendszer elvileg betolakodóként ismerné fel,
megtámadná és elpusztítaná, mint a bacikat és más káros mikrobákat.
Ez jelenti a kihívást: az anya immunrendszerének
meg kell védenie a magzatot és az anyát, miközben nem működhet a szokott módon.
Ami ekkor történik, nem egyszerűen csökkentett immunválasz,
hanem összetett interakció, melyet mostanság kezdünk megérteni
és amelyben sokféle immunsejt vesz részt –
ezek közül néhány megvédi a magzatot az anya immunsejtjeinek támadásától.
A test létrehoz a méhnyakon egy nyálkás antibakteriális tömítést is,
mely távol tartja a kórokozókat és zárva marad a szülésig.
Ahogy halad a terhesség,
a méh megnyúlik felfelé és kifelé, ahogy a magzat növekszik.
Hogy legyen hely, a progeszteron és a relaxin nevű hormonok hatására
az izmok elernyednek.
Az étel és a széklet emésztőrendszeren történő áthaladását segítő izmok is
elernyednek és lomhává válnak:
a lassabb áthaladás eredménye székrekedés.
A gyomor felső, elernyedt izmai miatt
sav szivároghat vissza a nyelőcsőbe és a torokba,
amely gyomorégést és refluxot okoz.
Ezen változások ronthatnak a reggeli rosszulléten,
melyet részben a HCG hormon okoz és nem csak reggel fordulhat elő.
Ahogy a méh növekszik, elkezdi nyomni a rekeszizmot,
mely kitágítja és összehúzza a mellkast minden lélegzetvételnél.
Emiatt a rekeszizom tartománya csökken.
Ennek ellensúlyozására a progeszteron hormon légzőszervi stimulánsként működik:
hatására az anya gyorsabban lélegzik, hogy ő és a baba is elég oxigént kapjanak
csökkent tüdőkapacitás mellett is.
Emiatt az állapotos nő úgy érezheti, hogy levegő után kapkod.
Eközben a vesék több eritropoetint termelnek,
mely hormon serkenti a vörösvértestek termelését.
Emellett a vesék kevesebb vizet és sót szűrnek ki a vizeletbe,
és ezáltal növelik a vér mennyiségét.
Az állapotos nők vérmennyisége legalább 50%-kal megnő.
Viszont hígabb is,
mivel csak 25%-kal több vörösvértestet tartalmaz.
Testünk általában ételből származó vasból készít vörösvértesteket.
A terhesség alatt a magzat is építi saját vérellátását
az anya ételeinek tápanyagaiból –
így az anyának kevesebb tápanyag és vas jut.
A szív igen keményen dolgozik,
hogy ezt a sok vért átpumpálja a testen és a méhlepényen.
Az állapotos nők szívverése felgyorsul,
de nem teljesen értjük, hogyan változik a vérnyomás egy normál terhesség alatt –
ez fontos kutatási terület,
mivel a legkomolyabb komplikációk közül néhány
a szívvel és a vérnyomással kapcsolatos.
A táguló méh ereket is nyomhat,
emiatt a lábakban felhalmozódhat a víz.
Ha egy nagyobb eret nyom, az ún. vena cava inferiort,
akadályozhatja a vér visszaáramlását a szívbe,
így a vérnyomás szédítően nagyot esik hosszabb távú állás után.
Ezek közül néhány változás már a szülés előtt visszafordul.
A szülés előtt nem sokkal a magzat leereszkedik,
ezáltal csökken a nyomás a rekeszizmon,
így az állapotos nő mélyebben lélegezhet.
Vajúdás és szülés közben
a testben felhalmozódott víz nagy része kiürül, mikor elfolyik a magzatvíz.
A méh visszazsugorodik a szülést követő hetekben.
A test más részeihez hasonlóan, a terhesség az agyra is hatással van:
ezeket a hatásokat értjük legkevésbé.
Friss kutatásokban különbség látható
a terhesség utáni és újdonsült szülői időszakban készített felvételeken,
melyből arra következtetnek, hogy adaptív változásokról van szó.
Ez azt jelenti, hogy segíthetik a szülői készségeket,
például az arckifejezések olvasását, mivel a csecsemők nem tudnak beszélni.
Az, hogy a terhesség agyra gyakorolt hatásáról hiányosak információink,
fényt vet arra, hogy a terhesség körüli szinte minden eddigi kutatás
a magzatra koncentrált és nem a várandós nőre.
A terhesség élménye nagyban különbözik
komplikációtól mentes terhességek esetén
és egészségügyi komplikációk miatt is – új kutatások segíthetnek megérteni miért,
és hatásos kezeléseket kidolgozni, ha szükséges.
Addig is, minden terhesség más,
így fontos orvossal egyeztetnünk konkrét kérdésekben.
Fordulóponthoz értünk ma,
mivel egyre több kutatást szentelnek a terhesség elképesztő biológiájának.